รณรงค์เข้ม สร้างเครือข่ายลดการเผาในพื้นที่ภาคกลาง เน้นใช้เทคโนโลยีจัดการเศษวัสดุเหลือใช้จากภาคการเกษตร
นางอัญชลี สุวจิตตานนท์ รองอธิบดีกรมส่งเสริมการเกษตร กล่าวว่า กรมส่งเสริมการเกษตร โดยสำนักงานส่งเสริมและพัฒนาการเกษตรที่ 1 จังหวัดชัยนาท จัดงานรณรงค์ลดการเผาในพื้นที่การเกษตรภาคกลางขึ้น ที่แปลงใหญ่ข้าว ตำบลแพรกศรีราชา อำเภอสรรคบุรี จังหวัดชัยนาท เพื่อรณรงค์เน้นหนักให้เกษตรกรมีความตระหนักถึงข้อเสียของการเผาในพื้นที่การเกษตรและนำเสนอเทคโนโลยีทางเลือกที่เหมาะสมในการจัดการเศษวัสดุเหลือใช้ทางการเกษตร ซึ่งมีจังหวัดในความรับผิดชอบ 9 จังหวัด ประกอบด้วย กรุงเทพมหานคร นนทบุรี ปทุมธานี พระนครศรีอยุธยา อ่างทอง สิงห์บุรี ลพบุรี สระบุรี และชัยนาท มีพื้นที่การเกษตรประมาณ 7 ล้านไร่ โดยจากฐานข้อมูลของสำนักงานพัฒนาเทคโนโลยีอวกาศและภูมิสารสนเทศ (องค์การมหาชน) ในปี 2564 ที่ผ่านมา พบว่ามีจุด Hotspot ในพื้นที่การเกษตรภาพรวม ระหว่างเดือนมกราคม - พฤษภาคม 2564 จำนวน 360 จุด คิดเป็นพื้นที่ 18,031 ไร่ ซึ่งส่วนใหญ่อยู่ในพื้นที่ปลูกข้าว สำนักงานส่งเสริมและพัฒนาการเกษตรที่ 1 จังหวัดชัยนาท ได้ดำเนินการสร้างเครือข่ายเกษตรกรปลอดการเผาในชุมชนต้นแบบ 12 ชุมชน และพบว่า หลายพื้นที่ประสบความสำเร็จทั้งลดการเผาและสร้างรายได้แก่ชุมชนจากการผลิตและจำหน่ายฟางก้อน ผลิตเชื้อเพลิงชีวมวลจากใบอ้อย ข้าวโพด ฟางข้าว การเพาะเห็ดจากฟางข้าว ผลิตปุ๋ยหมักสร้างมูลค่า สำหรับผลการดำเนินโครงการส่งเสริมการหยุดเผาในพื้นที่การเกษตร ปี 2564 ภาพรวมทั้งประเทศ จากการสำรวจจากดาวเทียม ระหว่างวันที่ 1 มกราคม - 31 พฤษภาคม 2564 พบจุดความร้อน ในประเทศไทย จำนวน 12,705 จุด ลดลงจากเดิมในปี 2563 ซึ่งพบจุดความร้อน จำนวน 26,310 จุด โดยอยู่ในพื้นที่การเกษตร จำนวน 3,320 จุด ลดลงจากเดิมในปี 2563 จำนวน 6,285 จุด ในปี 2565 กรมส่งเสริมการเกษตร ตั้งเป้าลดการเผาในพื้นที่การเกษตรในเขตจังหวัดภาคกลางให้เป็นศูนย์ หรือน้อยกว่าปี 2564 โดยใช้กลไกเครือข่ายเกษตรกร ทำหน้าที่สื่อสารสร้างการรับรู้ สร้างความตระหนักถึงผลกระทบของการเผาในพื้นที่การเกษตรและจัดงานรณรงค์ลดการเผาในพื้นที่การเกษตร กรมส่งเสริมการเกษตรเชื่อมั่นว่าจะช่วยให้เกษตรกรเกิดการปรับเปลี่ยนทัศนคติและเกิดจิตสำนึกตระหนักถึงผลเสียจากการเผา และมีความรู้ความเข้าใจในการใช้เทคโนโลยีการเกษตรทดแทนการเผา